
Честита Нова 2026 година, приятели!

Нека тя бъде здрава, спокойна и успешна, да ни донесе още по-красиви емоции!

Прегърнете своите любими хора, кажете им, че ги обичате!

Нека всички мечти бъдат в нашите ръце, такива каквито в сърцето ги има!

Да пожелаем и на другите това, което искаме на нас да се случи!

И отново, честита Нова 2026 година!
Среща организирана от СИБ, БАРИС и БФММА

В пресклуб на БТА в София на 6 ноември 2025 Съюзът на инвалидите в България /СИБ/, Българска асоциация за рекреация, интеграция и спорт /БАРИС/ и Българска федерация по ММА организираха среща по следните теми: "Отново проблеми с ТЕЛК и НЕЛК, докога?“, „Лична мобилност - предизвикателства и перспективи“, „ Българска федерация по ММА отваря врати за безплатни тренировки за хора с увреждания".

Председателят на СИБ г-н Георги Колев представи проблемите на хората с увреждания при освидетелстване и преосвидетелстване от ТЕЛК, както и обжалванията пред НЕЛК. След промените в начина на освидетелстване на лицата с увреждания /изготвяне на ЕР(експертно решение) на ТЕЛК само по документи/, в сила от 21.06.2024 г., през 2025 г. до момента има подадени над 20 000 жалби в НЕЛК. Причината за големия брой жалби към НЕЛК е недостатъчно подготвен медицински персонал в новите 69 ТЕЛК-състави, разкрити към МБАЛ, относно Наредбата за медицинската експертиза, както и техническите секретари в съставите на ТЕЛК при обработката и изпращане на документи онлайн. СИБ получава сигнали от цялата страна за лица, на които им предстои преосвидетелстване, но същите не се уведомяват от РЗИ не по-късно от 4 месеца преди изтичане на определения в експертното решение срок на ТНР или вид и степен на увреждане, съгласно изискванията на Закона за здравето. Лицата не могат да ползват правото си по чл. 101б, ал. 2 от Закона за здравето, т.е. удължаване валидността на последното издадено експертно решение до издаване на ново експертно решение, когато вината е в ТЕЛК съставите. По този начин губят социални права, осигурени от държавата като финансова подкрепа, инвалидна пенсия, асистентска грижа и др. СИБ ще уведоми за тези проблеми чрез писмо министърът на здравеопазването и съответно Националния съвет по медицинска експертиза към Министерския съвет, за да се намерят решения за спазване регламентираните 3-месечни срокове за издаване на ЕР на ТЕЛК или НЕЛК. Председателят на СИБ добави, че хората с увреждания настояват да се подобри процеса на освидетелстване и преосвидетелстване на лицата с увреждания, с оглед намаляване броя на обжалванията пред НЕЛК и осигуряване своевременно на социалните им права. Вижте писмото, изпратено от СИБ до министъра на здравеопазването на следния LINK: 

https://www.disability-bg.org/?go=news&p=detail&newsId=841

Председателят на Българска асоциация за рекреация, интеграция и спорт г-н Павел Савов сподели, че Транспортна областна лекарска експертна комисия (ТОЛЕК) в България трудно допуска хора с физически увреждания до правоспособност да управляват автомобили. В сградата на ТОЛЕК – София е изградена рампа, по която много трудно може да се качи човек с инвалидна количка, особено ако е по-тежка, заяви Савов и посочи, че се е налагало лекари да излизат на улицата да преглеждат хората, чието физическо здраве трябва да бъде проверено. В рамките на пресконференцията той прожектира видео на човек с увреждания, който кара ТИР и обясни, че в Европа това е възможно. В България на тези хора не им се позволява да извършват обществен превоз на пътници и товари, превоз за собствена сметка и таксиметрови превози за пътници. Показаха се снимки на тренажор за подготовка на шофьори хора с инвалидни колички, каквито се ползват в Европа. Президентът на Българската федерация по ММА г-н Станислав Недков обяви, че по съвместна инициатива между  федерацията и Съюза на инвалидите в България, хора с увреждания от всички възрасти ще могат да тренират безплатно в клубовете на ММА в цялата страна. Целта е да се повишат психическите и физически качества на хората с увреждания, както и да се подобри социализацията им чрез спорт, посочи той. Подобрява се дори и социалната среда на хората с увреждания, подвижността, координацията, мускулатурата. Спортът при хората с увреждания намалява и вторичните заболявания като обездвижване, затлъстяване, диабет и дори депресия, допълни Станислав Недков. Той обясни, че спортните занимания увеличават самочувствието и намаляват стреса.

***

Промени в ТЕЛК и НЕЛК предлага правителството в Преходните и заключителни разпоредби на Бюджета за Държавното обществено осигуряване, става ясно от законопроекта, внесен в парламента.Те са предложени както с оглед на правилното определяне правото и размера на паричните обезщетения и пенсиите, така и за осигуряване на възможност за осъществяването на стриктен контрол върху обществените средства във фондовете на държавното обществено осигуряване. Освен това, в съвременното общество, което все повече се електронизира и дигитализира, осигуряването на свързаност между системи и регистри, което води до ускоряване на административните производства и до намаляване на хартиения документооборот, е от съществено значение. В Закона за здравето е регламентирано кои институции имат право на достъп до Националната здравноинформационна система (НЗИС), в която се съдържа първичната медицинска документация, служеща като основание за определяне на процента трайно намалена работоспособност/вид и степен на увреждане, датата на инвалидизиране и срокът на инвалидността в експертните решения на ТЕЛК/НЕЛК. Експертното решение на ТЕЛК/НЕЛК, в което е удостоверена трайно намалена работоспособност/ вид и степен на увреждане над 50 на сто, е документът, който служи като основание за отпускане на пенсии за инвалидност. С оглед на упражняване на контрол за законосъобразност върху решенията на ТЕЛК/НЕЛК е дадена възможност на председателя на медицинската комисия към съответното териториално поделение на НОИ да обжалва експертното решение, когато е налице съмнение за неговата законосъобразност. За да бъде обоснована преценката дали експертното решение съответства на законовите изисквания, е необходимо да бъде извършен преглед на първичната медицинска документация, която се съдържа в НЗИС. Поради това се предлага достъп до системата на медицинските комисии към териториалните поделения на НОИ. По този начин ще се осигури по-голяма бързина на административните производства и ще се изпълнят основните принципи, залегнали в Закона за електронното управление. Предлага се и промяна, свързана с установени случаи, при които след постановяване на експертното решение на ТЕЛК/НЕЛК, както и след изтичане на срока за неговото обжалване се откриват нови факти и обстоятелства, в това число в хода на досъдебни, съдебни, наказателни производства, които са от значение за формиране на преценката за процента трайно намалена работоспособност/вид и степен на увреждане, срока на инвалидността и датата на инвалидизиране и съответно - за правото и размера на пенсията. При настоящата нормативна уредба не съществува правен  механизъм за преразглеждане на експертните решения извън хипотезите по чл. 99 от Административно процесуалния кодекс, който също е с ограничено приложение. Поради това се предлага възможност в ограничени случаи НЕЛК да може да преразглежда влезли в сила експертни решения след преглед, извършен от ТЕЛК. Национално представителните организации на и за хора с увреждания към НСХУ изпратиха Становище до Народното събрание и Министерския съвет относно дискутираните промени в Закона за здравето. Становището може да прочетете на следния LINK: 

https://www.disability-bg.org/?go=news&p=detail&newsId=861

С Постановление № 175 на от 3.09.2025 г. се определя нов размер на линията на бедност (ЛБ) 764 ЛВ. (390,63 ЕВРО) за страната за 2026 г. (ДВ, бр. 73, от 5.09.2025 г.) Стойността й ще се повиши със 126 лв. (64,42 евро), или с 19,7% в сравнение с 2025 г. Новият размер на линията на бедност ще окаже благоприятно въздействие върху уязвимите и най-ниско доходните групи от населението. С увеличаването й ще нараснат обвързаните с нейната стойност социални помощи и финансова подкрепа, изплащани по реда на Закона за социално подпомагане, Закона за хората с увреждания и Закона за закрила на детето. През 2026 г. хората с трайни увреждания над 18-годишна възраст ще получават месечната финансова подкрепа, както следва:

- за хората с над 90 на сто степен на увреждането с определена чужда помощ, които получават социална пенсия за инвалидност или пенсия за военна инвалидност, или пенсия за гражданска инвалидност, или наследствена пенсия - месечната финансова подкрепа, в размер на 57 на сто от линията на бедност, става 222,66 евро.

- за хората с над 90 на сто степен на увреждането с определена чужда помощ, които получават пенсия за инвалидност поради общо заболяване или поради трудова злополука или професионална болест - месечната финансова подкрепа, в размер на 30 на сто от линията на бедност, става 117,19 евро.

- за хората с над 90 на сто степен на увреждането - месечната финансова подкрепа, в размер на 25 на сто от линията на бедност, става 97,66 евро;

- за хората от 71 до 90 на сто степен на увреждането - месечната финансова подкрепа, в размер на 15 на сто от линията на бедност, става 58,59 евро.;

- за хората от 50 до 70,99 на сто степен на увреждането - месечната финансова подкрепа, в размер на 7 на сто от линията на бедност, става 27,34 евро.

Целевите помощи за покупка на лично моторно превозно средство, за преустройство на жилище и за балнеолечение и/или рехабилитационни услуги също ще се повишат през 2026 г. както следва:

- целева помощ за покупка на лично моторно превозно средство за хората с трайни увреждания, чието придвижване е затруднено, която е до четирикратния размер от линията на бедност за 2026 г. става 4 х 390,63 евро = 1562,52 евро, ако средномесечният доход на член от семейството за последните 12 месеца е равен или по-нисък от ЛБ (за 2026 г. – 390,63 евро). Лицата трябва да отговарят и на следните допълнителни условия: а) имат определена от ТЕЛК (НЕЛК) над 90 на сто вид и степен на увреждане или трайно намалена работоспособност, и б) са работещи или учащи. 
- целева помощ за преустройство на жилище за хората с над 90 на сто степен на трайно нам. работоспособност или вид и степен на увреждане и децата с определени вид и степен на увреждане, които се придвижват с инвалидна количка, която е до двукратния размер от ЛБ за 2026 г. т.е 2 х 390,63 евро = 781,26 евро, ако средномесечният доход на член от семейството за последните 12 месеца е равен или по-нисък от ЛБ (390,63евро).

- целева помощ за балнеолечение и/или рехабилитационни услуги е в размер до 80 на сто от лб и съответно за 2026 г. става 0,80 х 390,63 = 312,50 евро, но не повече от действително направения разход съгласно представените документи.

Хората с над 90 на сто нам.работоспособност, децата с трайни увреждания и военноинвалидите имат право на целева помощ, която се предоставя веднъж годишно при наличие на медицинско предписание от лекар специалист за необходимостта от провеждане на балнеолечение и/или рехабилитационни услуги, съобразно конкретните

им нужди. Лицата с определена потребност от чужда помощ имат право на помощта за покриване на разходите за един придружител при същите условия и размер.

***

На заседание на Управителния съвет на СИБ, проведено на 19.10.2025г. се приеха промени във Вътрешните правила за размера на годишния членски внос в СИБ, срокове за плащане и отчитане. Размерът на годишния членски внос за индивидуалните членове на СИБ, считано от 01.01.2026 г., се изменя, както следва:

1. За работещи съюзни членове – 8,00 евро.

2. За неработещи съюзни членове – 4,00 евро.

3. Встъпителен членски внос - 3,00 евро.

4. Цена на членска книжка - 1,00 евро.

Горепосочените размери се отнасят за всички общински организации, съставни и самостоятелни дружества, секции по основни заболявания и клубове по интереси от цялата организационна структура на СИБ.

Срок за заплащане на членския внос:

1. Индивидуалните членове на СИБ заплащат годишния си членски внос наведнъж, в срок до 30.11. на съответната година.

2. Управителният орган на организацията или дружеството допуска заплащането за всеки отделен случай на пропуснат срок да закъснее до 31.12. на съответната година по уважителни причини.

3. Веднъж годишно - към 31 декември, общински организации, самостоятелните дружества, секции и клубове на СИБ изготвят Годишна справка за броя на членския състав и постъпилите като членски внос парични средства по образец на СИБ.

Бр. 11_2025, КУРАЖ”
2025 година беше спокойна и целеустремена
Годината дойде с надеждата да успеят нашите усилия за промяна към по-добро, с желанието да е здраве и никога да не свършва общата ни привързаност един към друг.

Още в първите дни събитията даваха добри знаци за всичко това.

Разбира се най-важното събитие, което отбелязахме беше 21 януари - денят на българския жестов език. С неговото признаване за официален език българската общност на глухите хора получи възможността за равен достъп за информация, комуникация и образование

През януари бяха празнувани многото традиционни празници, но започна и серията от събития с участието на младежката организация към СГБ.

В международен план МОСГБ имаше успешно участие в лидерския проект „Участие на глухи младежи”, ръководен от Европейския съюз на глухите младежи който се проведе в Дания. Там участници от 11 страни на Европа се присъединиха като партньори по проекта за да утвърдят полезни инструменти и съвети за подобряване на комуникацията и сътрудничеството между младежките национални асоциации на глухите.

Представители на МОСГБ взеха участие и в проекта „Mother matters” подкрепа за правата на младите жените с увреждания в майчинството им.

През февруари бяха организирани поредица от събития за глухи, които насърчаваха възможностите за приобщаването и осведомеността. В рамките на пет срещи осем бъдещи преподаватели по жестов език представиха в Младежкото пространство в сградата на СГБ различни теми, засягащи нуждите и правата на глухите хора в България. Последното събитие стана завършваща част на значимата и мащабна цел на СГБ за обновяване на стила и методите за активно приобщаване, която да издигне на ново равнище значението на глухата общност.

През този месец една истинска изненада привлече вниманието на съюзната ни общност. Научихме като в приказка, че едно красиво място, на една от най-приятните малки централни улици на стара София, на което има малък магазин за кафе, вече е новата собственост на Съюза на глухите в България. Тук СГБ е успял да направи прекрасна инвестиция за бъдещето. Инвестиция, която е възможна благодарение на успешната и балансирана финансова политика, която води ръководството на СГБ в последните години. А положителните финансови резултати вече са създали възможност за реализиране на дивиденти, които превърнати в придобивки, да носят нова полза за съюзната дейност. Голям успех!

През февруари в град Чепеларе се проведе и Осмият зимен лагер на МОСГБ под мотото „Ръка за ръка за бъдещето - следващото поколение започва сега”. Изключително богатата програма даде възможност за представянето на много презентации по младежки теми, но и за различни зимни състезания в планината и за много разговори.

Под мотото „Повишаване на участието на [глухата] младеж” Съюзът на глухите в България и Младежката организация към СГБ заедно участваха във втория семинар за бъдещето на младежкото участие, който се проведе в столицата на Португалия - Лисабон.Това значимо събитие, финансирано от програмата „Еразъм+ˮ на Европейския съюз, имаше за цел да насърчи по-здрави връзки между младежките организации на глухите и националните асоциации на глухите в цяла Европа. Участници от различни държави се събраха, за да обсъдят бъдещето на младежкото участие, да обменят добри практики и да намерят нови начини за засилване на активността на младите хора в процесите на вземане на решения.

Информационната кампания „Пенсиите в евро” продължава

Възрастните хора често са доверчиви и нямат съмнения в хората, които се представят за полицаи, банкови или пощенски служители. Рискът за тях е изключително голям, предупреждават от Министерството на вътрешните работи (МВР). Хората, които не са компютърно грамотни също са много уязвими. От МВР съветват хората да не дават пари на непознати, дори да им предлагат по-изгоден курс за обмяна на левове с евро. Важно е да знаят също, че банките никога не искат лична информация и данни за сметки и пароли. През последните месеци има повишаване на случаите на измами чрез чат приложения, като хора получават съобщения, че трябва да превалутират парите си. В никой случай не трябва да го правят защото това е нов вид измама, при която крадат личните данни и тези от банковите карти.

ТИШИНА, СГБ

Кучето-водач , очите на незрящия човек

В началото на месец декември 2025 незрящият Венцислав Иванов, член на Териториална съюзна организация на слепите Плевен се сдоби от училището за кучета-водачи със свое куче-водач. Това е Форест, порода Лабрадор, мъжко на 2.5 години. Това куче за него е второто за последните 14 години. Предходното му куче бе Жара, женски Лабрадор, която бе закупена от Община Плевен с решение на Общински съвет Плевен и предоставена на Венцислав. Това куче му служи вярно 14 години, след което бе пенсионирано. Благодарение на специалните грижи и внимание, които Венцислав полага през тези години, а също така и тези на ветеринарният лекар д-р Ивайло Илиев и неговата клиника, Жара достига годините за пенсиониране и до завидна старост за едно куче. Сега фондация "Очи на четири лапи" предостави на Венцислав кучето Форест. Отново д-р Ивайло Илиев и неговата ветеринарна клиника поеха шевство и над това куче-водач.

Нека пожелаем на Венцислав и неговия водач Форест много продължителна съвместна работа и взаимност!

Кучето Форест е обучено в училището за кучета-водачи организирано от фондация"Очи на четири лапи", която предоставя и кучето на потребителя. Основната дейност на фондацията е намиране на спонсори, приемни семейства за малките питомци, обучението на кучетата за работа, съвместяване на двойката потребител-куче водач. Много кучета могат да бъдат дресирани да изпълняват сръчно задачи, които не са присъщи за кучешките навици. Кучетата се ценят за тяхната интелигентност, която се изразява различно при различните породи и индивиди. Например, граничарските колита са известни със способността си да заучават команди, докато други породи могат да не бъдат толкова мотивирани да се подчиняват, но вместо това да изразяват интелигентността си чрез измисляне на остроумни начини за крадене на храна и избягване от двора. Бидейки високо адаптивни животни, кучетата са се научили да изпълняват множество задачи, изисквани им от човека през поколенията. Кучетата изпълняват много роли из цялото земно кълбо. Те са незаменими в сфери като търсене и спасяване; ред и сигурност (включително кучета за атакуване, търсене на миризми и следене); охрана на животни, хора и имущество; помощ за пастири; кучешки впрягове за арктически експедиции; водачи на слепи и помощници на глухи хора; помощници при лов, както и много други роли на които могат да бъдат ресирани. На повечето кучета рядко им се налага да се справят с комплексни задачи и е малко вероятно да се научат на относително сложни дейности (като отваряне на врати) без допълнителна помощ. Някои кучета (като кучетата водачи на слепи хора) са специално дресирани да разпознават и избягват опасни ситуации. Едно куче достига интелигентността на двегодишно дете. Средно кучетата могат да разберат 150 думи или жестове. Представители на най-умните породи разпознават 250 думи, колкото 2,5-годишно дете. Кучетата водачи е нужно да бъдат покорни при всякакви положения. Това означава, че те трябва да научат огромен брой команди, да разбират как да действат в многообразие от ситуации, и да разпознават заплахи за техния стопанин, някои от които кучето може никога преди това да не е срещало. Кучето-водач напълно променя живота на незрящия човек, изпълва го със свобода, независимост и смелост. Това каза Албена Алексиева, създател на Фондация „Очи на четири лапи“ и основател на първото училище за кучета водачи в България.

„Създаването на това училище бе мой личен проект, който успях да реализирам преди 15 години. Тогава си купих първото куче-водач от Германия, което промени изцяло живота ми“, разказа Албена Алексиева. Тя отбеляза, че кучето й е помогнало да преодолее всички страхове и самоограничения и да повярва в себе си за това, че училището за кучета е осъществим проект. От неговото откриване са обучени и предадени на незрящи хора 100 четириноги, а в момента се обучават други 10.  За да станат успешни водачи, те трябва да отговарят на определен пакет от качества - те трябва да са умни, уравновесени, лишени от агресия и да изграждат доверие. В училището се обучават единствено кучета от породите Лабрадор Ретривър и Голдън Ретривър, както и една Немска овчарка.

Напасването на профила на човека с това на кучето също е сложен процес, за който е нужен много опит и професионализъм, посочи Алексиева. Тя обясни, че още по време на кандидатстването, екипът се запознава с психопрофила, физическото състояние и темперамента на човека, а профилът на кучето се изготвя 2-3 месеца преди края на неговото обучение. При съответствие над 80%, кучето водач вече е намерило своя собственик. Обучението на едно куче водач трае 2 години и струва 15 хил. лв. Средствата за това се набират чрез спонсори, проекти и финансиращи програми, а незрящият човек получава своя четириног приятел срещу символичната сума от 1 лев.

По думите на Алексиева, има голям интерес отстрана на приемни семейства, които безвъзмездно даряват любов и грижа  за кученцата в първите 12 месеца, преди да бъдат готови за обучението в училище. Обществото понякога не разбира важността на четириногите  за незрящите. Дупки и спрели коли по тротоарите пречат на нормалното им придвижване. Затова те искат помощ от държавата и условия за нормалното си придвижване. Физическата свобода е нещо толкова естествено, че цената й можеш да осъзнаеш само когато я загубиш. Няма да използваме тези ценни редове, за да ви преразказваме Устава на фондацията и главните й цели. Убедени сме, че в България трябва да има училище, което да обучава кучета – помощници на хора с увреждания. Мисията на фондацията е изграждането на балкански център за обучение на служебни кучета за хора с увреждания. Вярваме, че с нашите координирани и целенасочени усилия и разбира се с вашата помощ ще постигнем пълния капацитет на вече създаденото и единствено по рода си училище за кучета водачи и асистенти на хора с увреждания. На скептиците искаме да кажем – в България има 16 000 слепи граждани, а на Балканите над 200 000.

Със специалните си умения и безгранична любов, които са на разположение 24 часа в денонощието, дипломираните кучета водачи и асистенти могат да спасят стотици хора с увреждания от самотния затвор на физическата зависимост. Фондация „Очи на четири лапи” е пълноправен член на европейската федерация на училищата за кучета водачи на слепи / EGDF /, както и на международната федерация на училищата за кучета водачи на слепи/ IGDF /. Членството в тези 2 престижни организации, е гаранция за качеството на обучаваните от нас служебни кучета. Екипът на фондацията се състои от  2-ма инструктори, 4 – ма стажант инструктори, 4-ма гледачи, домакин и секретар. Към момента, в „Очи на четири лапи” сме обучили и предали над 100 кучета водачи и асистенти от породите Голдън ретривър, Лабрадор и Немска овчарка.

Изложба на творби от незрящият плевенски художник Данаил Мицев

На 11 декември 2025 в художествена галерия "Илия Бешков" Плевен бе открита посмъртно самостоятелна изложба с творби на художника Данаил Великов Мицев. Той е един от признатите даровити художници от гр. Плевен. Член бе на Представителството на СБХ-Плевен и на Съюза на българските художници. С напредване на възрастта намалява неговото зрение. Става член на Съюз на слепите-Плевен. Роден е в плевенското село Крета. Още от 3-годишен се хваща за четката. Тази детска любов към рисуването остава завинаги. Завършва с отличие Художествената гимназия в София, а след това продължава в Художествената академия, където е приет без конкурсен изпит, като изключително дарование. Още през първата година на обучението си е изключен от нея по политически причини, тъй като "услужливи" съселяни написали донос срещу него. Така, докато някои правят кариера, Данаил Мицев се усъвършенства в рисуването и се учи от живота. След този повратен в живота му момент следват 30 години на творческо и физическо оцеляване. Демократичните промени у нас през 1989 г. дават шанс на 57-годишния художник да подреди първата си самостоятелна изложба в гр. Никопол.  Тази изложба привлича погледите на ценители и критиката. Самобитния му талант и дългогодишните творчески търсения и интересни решения привличат софийски галеристи, които започват да излагат картините му. След изложба в Гранд-хотел "Шератон" мечтата на художника да види Монмартър- Париж се сбъдва. Това е мечтата на всеки художник - да живее и работи в "меката" на живописта и цялостната култура. Там си сверява изкуството с това на художници от цял свят. Зареден с нова енергия и кураж, творецът приема покана и  през 1994 г. открива първата си самостоятелна изложба в Англия - в Кралския хотел "Инвернес курт". На следващата година подрежда втора експозиция в "Едит гроув галери", открита от българския княз Кирил, син на Симеон Сакскобургготски. Следват изложби в Кеймбридж, както и участия в общи експозиции в престижни английски галерии. За кратко време негови картини са разпродадени на частни галерии. През 2005 г. Данаил Мицев подрежда юбилейна изложба за 70-годишнината си в Плевен.  Създава творби в областта на живописта, рисунката, графиката, скулптурата.  Запазена марка, като техника на рисуване е тази да работи с пръсти вместо с четка. Освен с рисуване, художникът излива творческата си душа и чрез поезията. Непретенциозно поднася богатата си душевност в книгите "Небесен звън" и "Стон". През 2012 г. Данаил Мицев печели наградата в областта на изобразителното изкуство "КДК АРТ" на Община Плевен за постижения в областта на културата. Същата година на Национално биенале получава диплом за цялостно представяне. Данаил Мицев подготвя юбилейна изложба за 80 годишнината си. Изтъкнатият портретист ще покаже живописни платна, рисувани през годините, както и нови творби. Откриването на предстоящата му юбилейна изложба ще се състои на 1 октомври 2015 в Общинската художествена галерия в Плевен.

Община Плевен

Плевенски ученици събраха финансови средства в подкрепа лечението на болно дете

Общо 1 306,50 лв. бяха събрани по време на благотворителния волейболен турнир между отбори от пет плевенски училища. Мотото на инициативата беше „Доброто е заразно“ и е в подкрепа на малката Йоана Найденова, която вследствие на онкологично заболяване се нуждае от последващо лечение в чужбина. Турнирът бе организиран от Професионална гимназия по мениджмънт и хранителни технологии със съдействието на Община Плевен и с участието на Професионална гимназия по лозарство и винарство „Ал. Стамболийски“, Професионална гимназия по ресторантьорство, търговия и обслужване, Професионална гимназия по механоелектротехника, Професионална гимназия по подемна строителна и транспортна техника „Г. С. Раковски“ и Медицински университет - Плевен. Всеки от отборите изигра по два мача според изтеглен в началото на турнира жребий. Поздравления към участниците за тяхната съпричастност и отдаденост в желанието им да помогнат изрази заместник-кметът на Община Плевен Елина Димитрова. Съдийството на срещите беше поверено на Ваня Първанова-, началник на отдел „Спорт“ към Община Плевен и международен волейболен съдия.

***

На 9 декември 2025 в зала "Катя Попова" Плевен се състоя концерт на потребителите на Дневен център за възрастни с увреждания, този на ул. Самуил 50, а на 15 декември 2025 организацията на пенсионерите "Пенсионер 2004" с Председател г-жа Пенка Иванова, организира също в зала "Катя Попова" коледно-новогодишен концерт с участието на самодейни колективи от читалищата и Клубове на хората с увреждания и пенсионера.
***

В Плевен шест деца получиха финансова подкрепа за лечение и рехабилитация. Парите са доброволни дарения, събрани от плевенските мотористи чрез инициативата "Мото Коледа". Общата сума възлиза на 41 хиляди лева. Инициативата "Мото Коледа" набира все повече приятели в региона, доказателство са даренията през 2024 –та година, направени по време на различни спортни и културни прояви, както и чрез дарителски кутии Мотористите събраха 41 хиляди лева. 

"Вярваме, че за Мишо, Симонка, Митко, Емел, Георги и Юлияна нещата ще тръгнат в правилната посока - да растат здрави, лошото да остане във вчерашния ден", написаха на официалната си страница от Мото Коледа Плевен.

Приятели и дарители празнуваха Коледа заедно с деца в нужда

Шестте Центъра за настаняване от семеен тип в Плевен отбелязаха края на годината с празнични коледни събития, на които поканиха приятели и дарители. Сред специалните гости на събитието в Центъра на ул. „Трите бора“ № 23 бяха кметът на Плевен д-р Валентин Христов, началникът на отдел „Здравеопазване и социални дейности“ Ирина Ранкова и общинският съветник Борислав Щерев. Празненствата бяха изпълнени с музика и танци, благодарение на което децата пожелаха на присъстващите успешна и добра нова година. След това те приеха подаръците си от Дядо Коледа. Община Плевен също се включи, като осигури коледни пакети за всички настанени в шестте центъра. Ръководителят на центровете, Анелия Цанкова, изрази благодарността си:

„Благодаря на децата, на колегите и на приятелите ни за този празник! За това, че в дните преди Коледа можем да благодарим за доброто. Благодаря на Община Плевен за грижите и вниманието – благодарение на кмета д-р Христов и на Общинския съвет на Плевен този център вече не е последен дом за децата, които завършват. От миналата година на младежите, които напускат нашите центрове след пълнолетие, е предоставено общинско жилище. Това жилище им дава възможност да живеят самостоятелно до две години, докато успеят да си намерят работа и да устроят живота си, което е огромна помощ в подготовката им за независим живот.“ Цанкова пожела на всички хубави празници и успешна 2026-а година. Центровете за настаняване от семеен тип в Плевен, които отвориха врати през 2014 г., вече повече от десетилетие осигуряват дом и подкрепа на деца и младежи от различни възрастови групи. Четири от тези центрове са предназначени за деца без увреждания на възраст от 3 до 18 години и те остават в услугата докато завършат образованието си. Останалите два центъра са за деца и младежи с увреждания, където се настаняват и лица над 30-годишна възраст. За благосъстоянието на потребителите се грижи денонощен екип, включващ възпитатели, детегледачи, медицински сестри и помощен персонал. Данните към края на октомври 2025 г. показват, че в центровете в Плевен са настанени общо 77 потребители. Центровете първоначално започнаха дейност като проект, но в последствие Община Плевен пое пълната им поддръжка и управление.

Добри гости коледари в Община Плевен

Добри гости коледари посрещнаха ръководството и служителите в Община Плевен. С песни, танци и наричания в местната управа гостува коледарска група от Центъра за работа с деца в Плевен - музиканти от Детско-юношески фолклорен ансамбъл "Нашенчета" с ръководители Петя Банева и Мариян Туджаров.

Да са живи и здрави, да има берекет и сполука още повече и през новата 2026-а година пожелаха гостите на кмета д-р Валентин Христов, на неговите заместници Елина Димитрова, Лидия Петкова, Христо Кочев и Евгени Генов, на секретаря на Общината Соня Ганева и на служителите.

„Благодаря ви за добрите пожелания. Бъдете здрави - вие и вашите семейства, нека имаме добра и успешна година. Весели и споделени празници“, обърна се към коледарите кметът д-р Христов.

На финала всеки от гостите получи и подарък.

***

Близо 200 деца и родители се включиха в Коледната работилница за сладкиши в Коледното градче на Плевен! Малките кулинари имаха възможност сами да приготвят и украсят коледни меденки с помощта на майстор-сладкар Елена. Инициативата бе част от празничната програма на Община Плевен и се реализира в партньорство с Cakes by ELI.

Коледна алея със сладкиши бе и част от празничната коледна атмосфера на Плевен. Щандове с кулинарни изкушения за малки и големи бяха разположени в пространството до Коледната елха на Плевен. Имаше медени сладки, мини щолени, кокоски и джинджифилови човечета, изпечени и декорирани ръчно от майстор-сладкар Елена Христова. За разлика от масовото производство, сладките от Алеята не идват от търговска кухня или производствен цех, а от уютната сладкарска работилница на Елена - място, където всеки ден ухае вкусно. Всеки посетител на Алеята можеше лично да опита от сладкишите. Коледната сладка алея бе част от празничната програма на Община Плевен и се реализира в партньорство с Cakes by ELI, като продължение на работилницата за деца в Коледното градче, в която се включиха близо 200 малчугани и родители.

Здраве
Кой мед за кои болести е подходящ?

Акациевият мед се добива от цветовете на бялата акация и съдържа в по-висок процент фруктоза – 41%, глюкоза – 35%, има умерено изразено противомикробно, общоукрепващо, сънотворно, кардиотонично и невротонично действие. Подходящ е при сърдечни, стомашно-чревни, чернодробни и бъбречни заболявания и диабет.

Медът от липа – някои витаминолози го сравняват с ехинацеята. Този мед е много ценен в Русия. Спада към най-доброкачествените и търсени медове и има изразено антибиотично действие спрямо стрептококи, стафилококи, пневмококи и други причинители на белодробни заболявания и е най-подходящ за употреба при тях. Оказва експекториращо (отхрачващо), бронхолитично, противовъзпалително, кардиотонично и слабително действие.
Ливадният мед е полифлорен (многоцветен) и се получава от нектара на много от ливадните цветя: овчарска торбичка, часовниче, зановец, мащерка, здравец, детелина, салеп, теменуга и др. Богат е на ензими, органични киселини, витамини и флавоноидни съединения. Притежава високи хранителни, профилактични и лечебни качества. Използва се за лечение на стомашно-чревни, бъбречни, белодробни, гинекологични и сърдечно-съдови заболявания. 

Детелиновият мед се добива от детелината, която се среща по-често в планинските поляни, котловини и ливади. В него фруктозата преобладава пред глюкозата. Притежава бяло-червеникав отенък и трудно кристализира, придобивайки млечно-бяла консистенция. Използва се за лечение, както и ливадния – при стомашно-чревни, чернодробни, сърдечно-съдови заболявания.

Кестеновият мед има тъмнокафяв цвят, слаб аромат на кестен и възгорчив вкус. Има добре изразени противомикробни и антимикотични свойства. Прилага се при възпаления на бъбреците, пикочните пътища и дебелите черва (колити).
Ментовият мед се среща почти в цялата страна, но най-много в района на Розовата долина, в повечето случаи като полифлорен с преобладаване на ментовия аромат. Съдържа различни етерични масла. Действа адстрингентно (кръвоспиращо), болкоуспокояващо и противовъзпалително. Намалява спазмите в стомашно-чревния тракт. Има жлъчогонно действие и се прилага при пясъци и камъни в жлъчния мехур и жлъчните пътища. Премахва главоболието и подобрява съня. Добре действа и при заболяване на дихателната система.

Мащерков мед – полифлорен мед с примеси от мащерка, която се среща в предпланините в цялата страна. Получава се от нектара й и има приятен мащерков аромат, дължащ се на етеричните масла тимол, параминол и др. Оказва добър лечебен ефект при тонзилити, ларингити, бронхити, при стомашен катар, спазми, колики, метеоризъм, язвена болест на стомаха и дванадесетопръстника и колити. Мащерковото масло има изразен противокашличен и отхрачващ ефект.

Плодов мед – добива се от цветовете на овощните насаждения: ябълки, круши, сливи, череши, вишни, праскови, кайсии и др. Съдържа фруктоза – 42% и глюкоза – 31%. Богат е на витамини, органични киселини, ензими, фитохормони и антибиотични вещества. Оказва благоприятно действие върху сърдечно-съдовата, чернодробна и храносмилателна системи.
Слънчогледовият мед може да се получи в сравнително чист монофлорен вид, поради големите насаждения в някои райони на страната – Добруджа, Дунавската и Тракийската равнини и др. Действа спазмолитично при бронхиални спазми и колики в стомашно-чревния тракт. Има изразено противомикробно, противопаразитно и противоплесенно действие.

Мед от магарешки бодил – добива се от цветовете на билката “Магарешки бодил”, която според народната медицина има изразен общо тонизиращ ефект и оказва добро сърдечно-съдово въздействие. Цветът на меда от магарешки бодил е светъл, много фин аромат и дребнозърнеста кристализация.
Съставители: инж. Румен Петков, организатор клуб 
За контакти: тел.064/835852
0884 444 903
Разпространява се БЕЗПЛАТНО
ИНФОРМАЦИЯ ЗА СПОНСОРА:

ВЯРА








РЕГИОНАЛЕН МЕСЕЧНИК





ЗА ЖИВОТА И ПРОБЛЕМИТЕ НА ХОРАТА С УВРЕЖДАНИЯ И ПЕНСИОНЕРИТЕ  година XXI   ПЛЕВЕН   януари  2026








_1167581846.bin

